|  |
| --- |
| ΕΛΛΗΝΙΚΗ ΔΗΜΟΚΡΑΤΙΑΥΠΟΥΡΓΕΙΟ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ------ |
| ΙΔΡΥΜΑ ΚΡΑΤΙΚΩΝ ΥΠΟΤΡΟΦΙΩΝ(ΙΚΥ)------ |

#

#

##

## 29/7/2014

## ΔΕΛΤΙΟ ΤΥΠΟΥ

**ΙΚΥ- Εθνική Τράπεζα: Πρόγραμμα υποτροφιών και εργασίας 2+2**

Το **Ίδρυμα Κρατικών Υποτροφιών** υλοποιεί το πιο καινοτόμο πρόγραμμα υποτροφιών που έγινε ποτέ στη χώρα μας! Σε εφαρμογή της με αριθ. 115561/Β7/22-7-2014 Κοινής Υπουργικής Απόφασης του Υπουργού Παιδείας και Θρησκευμάτων και του Υπουργού Οικονομικών (ΦΕΚ 2027/Β/25-7-2014) ανακοινώνει την προκήρυξη εκατό (**100) θέσεων υποτροφιών** για το ακαδ. έτος **2014-2015**, με σκοπό την πραγματοποίηση μεταπτυχιακών σπουδών πρώτου κύκλου (μάστερ) στην Ελλάδα σε τέσσερις (4) επιστημονικούς τομείς. Ο φοιτητής **παράλληλα** θα έχει την δυνατότητα να κάνει **πρακτική άσκηση** με σκοπό την απόκτηση επαγγελματικής εμπειρίας στην Εθνική Τράπεζα της Ελλάδος, ανάλογα με τον τόπο σπουδών του υποψηφίου, στην Αθήνα ή τη Θεσσαλονίκη. Μετά το πέρας των μεταπτυχιακών σπουδών, η **Εθνική Τράπεζα της Ελλάδος** θα προσλάβει τους υποτρόφους του προγράμματος με σύμβαση εξαρτημένης εργασίας πλήρους απασχόλησης, για δύο έτη.

Οι υποτροφίες θα χορηγηθούν σε τέσσερις θεματικές περιοχές αιχμής: **Τραπεζική Διοικητική και Χρηματοοικονομικά, Οργάνωση και Διοίκηση Επιχειρήσεων, Οικονομικές Σπουδές και Θετικές Επιστήμες** και σε εξειδικεύσεις που ορίζονται στην οικεία προκήρυξη.

Οι υποτροφίες αφορούν υποψηφίους με **βαθμό πτυχίου από 7,00 και άνω** , που θα εγγραφούν στο πρώτο εξάμηνο μεταπτυχιακού προγράμματος ειδίκευσης της Ελλάδας, διάρκειας από 18 έως 24 μήνες, συμπεριλαμβανομένης και της εκπόνησης της διπλωματικής εργασίας. Επισημαίνεται ότι δεν πρέπει να έχουν παρέλθει πλέον των τεσσάρων ετών από το έτος κτήσης του πρώτου βασικού πτυχίου του υποψηφίου.

Οι προϋποθέσεις, τα δικαιολογητικά, η διαδικασία αξιολόγησης και επιλογής, η διάρκεια και οι οικονομικές παροχές περιλαμβάνονται στο πλήρες κείμενο της Προκήρυξης που είναι αναρτημένο στη διαδικτυακή σελίδα του [ΙΚΥ](http://www.iky.gr/component/k2/item/1711-ikyete-100metaptuxiaek-akuklou-ypotrofies-2014).

Η Πρόεδρος του ΙΚΥ καθ. Έφη Μπάσδρα δήλωσε: «*Το ΙΚΥ, σχεδίασε αυτό το πρωτοποριακό πρόγραμμα υποτροφιών «2+2», που για πρώτη φορά δεν χορηγεί απλά μεταπτυχιακές υποτροφίες αλλά εισάγει τους Άριστους στην αγορά εργασίας, εδώ στην χώρα μας. Σε μια προσπάθεια να αναχαιτίσουμε την αφαίμαξη των καλύτερων νέων μας που κυριολεκτικά τους «αρπάζουν» στο εξωτερικό, το καινοτόμο αυτό πρόγραμμα υποτροφιών θα βοηθήσει αφενός όλους αυτούς τους άριστους νέους να μείνουν στην χώρα μας και παράλληλα θα μπολιάσει τις ελληνικές επιχειρήσεις με την Αριστεία! Εφαρμόζεται πιλοτικά σε συνεργασία με την Εθνική Τράπεζα. Το καινοτόμο αυτό πρόγραμμα θα συνεχιστεί με πολύ περισσότερες υποτροφίες σε όλους τους τομείς στο αμέσως επόμενο διάστημα*».

Επίσης στο πλαίσιο του ίδιου προγράμματος το ΙΚΥ προχωράει την προκήρυξη δέκα **(10) θέσεων υποτροφιών** για το ακαδ. έτος 2014-2015, με σκοπό την εκπόνηση **διδακτορικής διατριβής στην Ελλάδα** σε εξειδικεύσεις του επιστημονικού τομέα «**Ανθρωπιστικές και Κοινωνικές Επιστήμες**».

Η καταληκτική ημερομηνία υποβολής των αιτήσεων είναι η 4η Σεπτεμβρίου 2014. Οι αιτήσεις αποστέλλονται αποκλειστικά ταχυδρομικά (συστημένη επιστολή) στα γραφεία του ΙΚΥ- Τμήμα Διαγωνισμών (Λεωφόρος Εθνικής Αντιστάσεως 41, 14234, Νέα Ιωνία).

Πληροφορίες παρέχονται από το τμήμα Διαγωνισμών του ΙΚΥ στα τηλέφωνα 210-3726394, 395 και 346 και στα γραφεία του ΙΚΥ .